Document ID: 32010R0768
Publication Date: 2010-08-26

Content:
REGOLAMENT TAL-KUNSILL (UE) Nru 768/2010
tas-26 ta’ Awwissu 2010
dwar l-iffissar tal-koeffiċjenti korrettivi applikabbli mill-1 ta’ Lulju 2009 għar-rimunerazzjonijiet tal-uffiċjali, aġenti temporanji u aġenti b'kuntratt tal-Unjoni Ewropea li jaħdmu f’pajjiżi terzi
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 336 tiegħu,
Wara li kkunsidra r-Regolamenti tal-Persunal tal-Uffiċjali tal-Komunitajiet Ewropej u l-Kondizzjonijiet tal-impjieg ta' ħaddiema oħra tal-Komunitajiet, stabbiliti mir-Regolament tal-Kunsill (KEE, Euratom, KEFA) Nru 259/68 (1), u b'mod partikolari l-ewwel paragrafu tal-Artikolu 13 tal-Anness X tiegħu,
Wara li kkunsidra l-proposta tal-Kummissjoni Ewropea,
Billi:
(1)
Jeħtieġ li jiġi kkunsidrat l-iżvilupp tal-għoli tal-ħajja fil-pajjiżi barra l-Unjoni u li għalhekk jiġu ffissati l-koeffiċjenti korrettivi applikabbli, b’effett mill-1 ta’ Lulju 2009, għar-rimunerazzjonijiet imħallsa fil-munita tal-pajjiż tax-xogħol tagħhom, għall-uffiċjali, l-aġenti temporanji u l-aġenti b'kuntratt tal-Unjoni li jaħdmu fil-pajjiżi terzi.
(2)
Il-koeffiċjenti korrettivi li kienu suġġetti għal ħlas fuq il-bażi tar-Regolament tal-Kunsill (KE) Nru 613/2009 (2) jistgħu jwasslu għall-aġġustamenti pożittivi jew negattivi għar-rimunerazzjonijiet, b’effett retroattiv.
(3)
Jeħtieġ li jsir provvediment għall-ħlas lura ta’ pagamenti fil-każ ta’ żidiet fir-rimunerazzjonijiet minħabba l-koeffiċjenti korrettivi l-ġodda.
(4)
Jeħtieġ li jsir provvediment għall-irkupru permezz ta’ ħlas lura ta' pagamenti żejda fil-każ ta' tnaqqis tar-rimunerazzjonijiet minħabba l-koeffiċjenti korrettivi l-ġodda, għall-perjodu bejn l-1 ta’ Lulju 2009 u d-data ta’ dħul fis-seħħ ta’ dan ir-Regolament.
(5)
Jeħtieġ li jsir provvediment sabiex kull ħlas lura eventwali jkun jista’ jsir biss fuq perjodu ta’ mhux aktar minn sitt xhur qabel id-data tad-dħul fis-seħħ ta’ dan ir-Regolament, u li l-effetti tiegħu jkunu jistgħu jitqassmu fuq perjodu ta’ mhux aktar minn tnax-il xahar minn din id-data, b’analoġija ma’ dak li hu previst għall-koeffiċjenti korrettivi applikabbli fl-Unjoni għar-rimunerazzjonijiet u l-pensjonijiet tal-uffiċjali u ħaddiema oħra tal-Unjoni,
ADDOTTA DAN IR-REGOLAMENT:
Artikolu 1
B'effett mill-1 ta' Lulju 2009, il-koeffiċjenti korrettivi li japplikaw għar-rimunerazzjonijiet tal-uffiċjali, l-aġenti temporanji u l-aġenti b'kuntratt tal-Unjoni li jaħdmu fil-pajjiżi terzi mħallsa fil-munita tal-pajjiż tax-xogħol għandhom ikunu kif indikati fl-Anness.
Ir-rati tal-kambju użati għall-kalkolu ta' dawn ir-rimunerazzjonijiet għandhom ikunu stabbiliti skont ir-regoli ta' implimentazzjoni tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3) u għandhom jikkorrispondu għall-1 ta’ Lulju 2009.
Artikolu 2
1. L-istituzzjonijiet għandhom jagħmlu ħlasijiet lura fil-każ ta’ żieda fir-rimunerazzjonijiet minħabba l-koeffiċjenti korrettivi stipulati fl-Anness.
2. L-istituzzjonijiet għandhom jagħmlu aġġustamenti retroattivi negattivi tar-rimunerazzjonijiet fl-eventwalità ta' tnaqqis bħala riżultat tal-koeffiċjenti korrettivi li jinsabu fl-Anness għall-perjodu mill-1 ta' Lulju 2009 sal-31 ta’ Awwissu 2010.
L-aġġustamenti retroattivi li jinvolvu rkupru permezz ta’ ħlas lura ta' pagamenti żejda għandhom ikunu limitati għal perjodu ta’ sitt xhur qabel il-31 ta’ Awwissu 2010. Il-ħlas lura għandu jitqassam fuq perjodu ta’ mhux aktar minn tnax-il xahar mill-istess data.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Awwissu 2010.

Metadata:
Eurovoc Level 1 Categories: 100148
100143
100142
100153
100144
Eurovoc Level 2 Categories: 100199
100171
100169
100235
100174
Eurovoc Level 3 Categories: 3489
2491
5130
3273
2166
2486
All Eurovoc Categories: 1026
1048
2300
3273
4271
4390
5130
5251